Man praat ná AK47-aanval: ‘Ek herleef dit elke dag’James Reed. Foto: Verskaf Dit is al meer as nege maande sedert James Reed (44), ŉ oudpolisieman en operasionele bestuurder by ŉ sekuriteitsmaatskappy in Polokwane, tydens ŉ transitorooftog drie keer met ŉ AK47-aanvalsgeweer geskiet is – maar dié opdraande herstelpad is nog ver van verby. “Ek is nie goed met datums nie, maar glo vir my dit voel of ek elke dag op 3 Mei wakker word. Ek herleef dit elke dag,” het Reed aan Maroela Media gesê oor dié dag wat alles verander het. Dié pa van twee van Polokwane is op 3 Mei verlede jaar gedurende ŉ mislukte transitorooftog herhaaldelik geskiet toe hy ŉ geldwa begelei het. Aanvallers het Reed tydens die rooftog langs ŉ voertuig gesleep en later van ŉ brug afgegooi. Hy kon daarin slaag om na die naaste pad te kruip waar iemand hom te hulp gesnel het. Reed het gedurende die aanval sowat 1,7 ℓ bloed verloor en is dae lank onder verdowing in die waakeenheid van ŉ hospitaal behandel. Van daar het noodoperasies en etlike weke in die hospitaal gevolg voordat hy eindelik sy herstelpad tuis kon voortsit. Vir Reed was daar egter geen terugkeer na die lewe wat hy voorheen geken het nie. Hy vertel hy sukkel om te loop aangesien hy geen gevoel in sy linkerbeen het nie. In sy linkerarm ervaar hy vandag nog die sensasie van naalde en spelde en as gevolg van voortdurende pyn kan hy steeds nie vir lang tye aaneen sit of staan nie. Die ergste is egter die posttraumatiese stresversteuring waaraan Reed ly sedert die aanval. “Ek sukkel,” erken dié 1,89 m lange man wat sy lewe lank in die polisie en toe later in veiligheidsdienste gewerk het. “Ek weet nie meer hoe dit voel om James te wees nie. Ek kan nie meer my ou lewe onthou nie. Ek is verlore.” Hy vertel dat waar hy ŉ vredeliewende mens voor die aanval was, hy nou vinnig kwaad word en daagliks moet sukkel om sy humeur in bedwang te bring. Hy sukkel ook om te slaap en bly onrustig. Die traumatiese ervaring het ook ŉ impak op Reed se beroep gehad. Hoewel hy wel teruggekeer het na die sekuriteitsmaatskappy waar hy ten tyde van die voorval gewerk het, is hy nou grootliks verantwoordelik vir administratiewe werk by die maatskappy. “Ek probeer my besig hou, maar ek kan nie werk waar daar wapens is nie. Ek hoort eintlik nie by die werk nie, want ek kan enige tyd skrik. Dit is ŉ moeilike situasie. Ek probeer maar positief en sterk bly. Ek probeer dink voor ek doen,” sê hy. Ja, hy het traumaberading ontvang. “Dít het dinge egter net erger gemaak. Hoe meer ek daaroor gepraat het, hoe meer het ek die dag herleef en angsaanvalle begin kry.” Hy vertel dat hy weens die posttraumatiese stresversteuring elke dag adrenalien afskei. Hy gebruik medikasie om sy simptome in bedwang te hou en werk nou saam met ŉ psigiater wat hom help wanneer hy dit nodig het. James Reed se private voertuig. Foto: ER24 Maroela Media het destyds berig dat die koeëls reg deur Reed se lyf gegaan het. Die dokter het gesê as hy met ŉ pistool geskiet was, sou die koeëls heel waarskynlik in sy lyf vasgesit het. Reed het die ŉ geldwa in sy persoonlike motor begelei toe ses aanvallers glo in twee of vier voertuie toegeslaan het. Hy is in sy voertuig die eerste keer in die rug geskiet waarna die voertuig tot stilstand gekom het. Die verdagtes het hom glo twee keer in die bors geskiet voordat hulle hom in een van hul motors in gedwing het. Reed het Woensdag aan Maroela Media gesê dat dié skietery nie gebeur het toe die aanvallers op die geldwa toegeslaan het nie, maar toe hy probeer het hom hulle weg van die transitovoertuig af te lok. Hy sê die wagte van die geldwa se vuurwapens wou om een of ander rede nié werk toe die aanvallers op die geldwa toesak nie. Hy het gevolglik weggejaag met die hoop dat die aanvallers hom sou volg en die geldwa sal agterlaat. Die aanvallers het hom toe agternagesit. Dit is toe dat die skietery plaasgevind het. “Die polisieondersoek het later gewys dat daar 17 skote deur my motor op die dag geskiet is,” vertel Reed. Die aanvallers het hom nadat hy in hul voertuig ingeboender is, langs hul motor gesleep en later van ŉ brug afgegooi. “Wat vir my erg is, is dat die aanvallers my naam geken het. Hulle het presies geweet wie ek is. Ek was ook nie veronderstel om die geldwa op die dag te begelei nie, maar is deur my lynhoof spesifiek opdrag gegee om dit te doen.” Hy vertel verder dat daar normaalweg twee geldwaens is wat die spesifieke roete saam ry. “Hoekom was daar net een transitovoertuig op dié dag?” Reed sê hy vermoed iemand moes inligting uitgelek het wat aanleiding tot die transitorooftog gegee het. “Die waarheid moet uitkom. Mense moet weet wat daar gebeur het.” Hy het so baie vrae oor wat presies op 3 Mei 2018 gebeur het en wat daartoe aanleiding gegee het, maar het min hoop dat hy ooit antwoorde sal kry. “Ek bid net vir stilte en kalmte. Ek dank die Here ek lewe en ek kan my vrou en kinders geniet. Dít is al wat my help deur die dag.”